ZAPISNIK

 s 2. sjednice Vijeća roditelja OS Bogumila Tonija,

Samobor, šk.god.2020./2021. održane dana 08. travnja 2021.

Započeto: 17:30 sati

Sjednica se zbog epidemioloških mjera održava u dvorišu škole, u vrijeme proljetnog odmora kada u dvorištu i školi nema djece.

Sjednicu otvara predsjednica Vijeća roditelja Mirela Crnjak pozdravlja nazočne roditelje te ravnateljicu gđu prof. Milenu Kolarec.

Predsjednica vijeća utvrđuje da sjednici prisustvuje 26 predstavnika razrednih odjeljenja, od ukupno 50.

Roditelji koji nisu nazočni ispričali su svoj nedolazak opravdanim razlozima, a isti su u pozivu za današnju sjednicu upoznati da se očekuje manji broj predstavnika roditelja zbog proljetnih praznika, no da sva pitanja mogu uputiti putem maila predsjednici vijeća na koja će biti odgovoreno i zapisnik proslijeđen svim predstavnicima.

Utvrđuje se slijedeći dnevni red:

1.Izbor predstavnika iz reda roditelja u Školski odbor

2.Upoznavanje roditelja o aktualnostima

3.Razno

Ad 1

Gđa Milena Kolarec objašnjava da je Školski odbor tijelo škole koje čini sedam članova, i to tri iz reda radnika škole, tri iz reda osnivača, te jedan iz reda roditelja. Za člana predlaže predsjednicu vijeća Mirelu Crnjak, te poziva nazočne roditelje da istaknu druge kandidature jer mailom nije pristigao niti jedan prijedlog. Obzirom da nitko od nazočnih nema prijedloga, predsjednica poziva na glasovanje, te svi nazočni jednoglasno prihvaćaju Mirelu Crnjak za člana Školskog odbora iz reda roditelja.

Ad 2

Ravnateljica Kolarec je ukratko upoznala roditelje s projektom Grada Samobora, Ministarstva i Europske unije o izgradnji novog objekta škole na području bivše Vojarne Taborece. Objekt bi prema projektu trebao biti dovršen krajem 2023. a u istom objektu održavala bi se nastava nižih razreda osnovne škole, planirana je gradnja sportske dvorane u sklopu objekta, blagavaonice, igrališta, sve po modernim europskim standardima. Na web stranici Grada i naše škole mogu se vidjeti fotografije planiranog objekta.

Obzirom na pogoršanu epidemiološku situaciju nastava će se od 12. travnja održavati po modelu C, odnosno on line za 5 do 8 razrede, a 1 do 4 razredi nastavljaju pohađati učinoničku nastavu.

Nastave u prirodi uopće neće biti.

Svi koji to još nisu učinili trebaju zatražiti od agrencija povrat novca za izvanučioničku nastavu uplaćenu za proteklu godinu.

Neće se održavati sistematski pregledi za učenike petih razreda.

Ad 3

Predsjednica vijeća je zahvalila svima na pravovremeno postavljenim upitima.

Postavljen je pisani upit o početku nastave u područnoj školi Mirnovec gdje su roditelji tražili da nastava započinje u 13,10 sati a ne u 14,00 sati, te je ravnateljica objasnila da to nije moguće obzirom da je početak nastavnog rasporeda zbog epidemioloških razloga pomaknut i u centralnoj školi pa nastavnici koji „kolaju“ od centralne do područne škole ne mogu uskladiti drugačije rasporede. Također tu je i pitanje dezinfekcije i prozračivanja između prijepodnevne i popodnevne smjene. Početkom nove školske godine, ukoliko se pandemijia završi, sve će biti moguće prilagoditi i uskladiti na zadovoljstvo učenika, roditelja i nastavnika. Zasada se funkcionira najbolje moguće u datim okolnostima.

Na pisani upit o učenicima putnicima iz Slava Gore iz Grada Samobora napokon su obećali osigurati kombi koji bi prevozio učenike, te je potrebno dostaviti imena tih učenika.

Stoga je potrebno da svi predstavnici roditelja koji putuju na toj relaciji dostave predsjednici vijeća na mail imena djece putnika iz Slava Gore za koju bi se organizirao prijevoz, time da je potrebno da te djece ima barem petoro radi isplativosti prijevoza. Kombi ima kapacitet 8 plus jedno sjedalo.

Postavljeno je pitanje formiranja budućih petih razreda i mogućnosti da se pojedine grupe djece ne razdvajaju, te je ravnateljica odgovorila da se uvijek poštuju najbolji interesi djece. Trenutno je sedam četvrtih razreda, a da škola ima planirano samo 6 petih razreda, te je zatraženo od Ministrarstva odobrenje za formiranje još jednog petog razreda. Razredi se formiraju na način da se dobra prijateljstva učenika ne raskidaju, no da se vodi računa o mišljenju svakog pojedinog razrednog učitelja, ravnomjerna zastupljenost djece s posebnim potrebama i programima, ravnomjerna zastupljenost djece koja remete mir, i sl. Uglavnom sva djeca bivših četvrtih razreda idu u isti turnus, što znači da ukoliko i ne idu u isti razred, istodobno se mogu družiti u školi u vrijeme odmora, ići zajedno u školu i kući, i sl., te dakle na neki način i nadalje ostaju povezana.

Postavljen je i pisani upit o osmim razredima koji su zbog on line nastave zakinuti za mnoge sadržaje i programe, no ravnateljica je objasnila da će se sve najbitnije gradivo potrebno kao temelj za srednju školu proći i utvrditi, da ima još dovoljno vremena do kraja ove nezahvalne školske godine. U tom smislu nastavnici su senzibilizirani, imaju razumijevanja, te je i njima kao i roditeljima najvažnije da djeca nemaju negativni stres, da prođu psihički neoštećena kroz ovo razdoblje a da istodobno savladaju sve potrebne nastavne programe, iako su sva djeca, pa i osmaši nažalost zakinuti za dodatne aktivnosti i proširivanje znanja.

Predstavnica iz područne škole Farkaševec ponovo je naglasila da školski okoliš na tom području uništavaju građani koji neprimjereno koriste školsko dvorište, te iskazala potrebu za ogradom, te uklanjanje stare ograde, na što je ravnateljica odgovorila da je stara ograda na zemljištvu u vlasništvu mjesnog odbora, te je suglasna da se održi sastanak s predstavnicima mjesnog odbora oko uklanjanja jer je ista prijetnja sigurnosti djece. O novoj ogradi može se razgovarati. Ove godine područna škola Farkaševec dobila je novu kuhinju, kao što je prošle školske godine područna škola Mirnovec dobila novu kuhinju.

Svi su se složili da okoliš svake škole treba čuvati i koristiti na primjeren način, te su dosadašnje devastacije, koje su se događale uglavnom u noćnim satima, uredno prijavljivane policiji.

Na upit predsjednice, nitko od nazočnih ne javlja se za ulogu zapisničara, stoga je zapisnike i nadalje sastavlja predsjednica vijeća.

Predsjednica vijeća i ravnateljica svima su zaželjeli puno zdravlja i djeci uspjeha s nadom da ćemo uskoro svi početi živjeti, raditi i školovati se u normalnim uvjetima.

 Nakon toga predsjednica vijeća zaključuje sjednicu.

 Dovršeno u 18,15 sati

Ravnateljica škole: Predsjednica Vijeća roditelja:

Milena Kolarec, prof. Mirela Crnjak, dipl.prav.